РЕШЕНИЕ (ЕС) 2015/421 НА ЕВРОПЕЙСКИЯ ПАРЛАМЕНТ И НА СЪВЕТА
от 17 декември 2014 година
относно мобилизирането на Инструмента за гъвкавост
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз,
като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (1), и по-специално точка 12 от него,
като взеха предвид предложението на Европейската комисия,
като имат предвид, че:
(1)
Член 11 от Регламент (ЕС, Евратом) № 1311/2013 на Съвета (2) позволява мобилизирането на Инструмента за гъвкавост в рамките на годишния таван от 471 млн. евро (цени от 2011 г.) с цел да се позволи финансирането на ясно определени разходи, които не могат да се финансират в рамките на наличните тавани за една или повече функции.
(2)
След като бяха разгледани всички възможности за преразпределение на бюджетните кредити по подфункция 1б, изглежда необходимо да бъде мобилизиран Инструментът за гъвкавост с цел да се допълни финансирането в общия бюджет на Европейския съюз за финансовата 2015 година, над тавана на подфункция 1б, с 83 285 595 EUR за финансирането на програмите по линия на структурните фондове за Кипър с цел да бъдат отпуснати допълнително общо 100 000 000 EUR от структурните фондове за Кипър за 2015 г.
(3)
За финансовата 2014 година Европейският парламент и Съветът вече мобилизираха Инструмента за гъвкавост с Решение от 20 ноември 2013 г. за финансирането на програмите по линия на структурните фондове за Кипър за сума на стойност 89 330 000 EUR само под формата на бюджетни кредити за поети задължения.
(4)
Като се вземе предвид допълващият характер на Инструмента за гъвкавост, е необходимо да се осигурят допълнителни бюджетни кредити за плащания за покриване на допълнителните бюджетни кредити за поети задължения за Кипър за финансовите 2014 и 2015 година въз основа на очаквания профил на плащанията, който се оценява на 11,3 млн. евро за 2015 г., 45,7 млн. евро за 2016 г., 75,4 млн. евро за 2017 г. и 40,2 млн. евро за 2018 година. Годишните суми за всяка година от периода 2015-2018 г. ще трябва да бъдат потвърдени с всеки проектобюджет, представен от Комисията през този период,
ПРИЕХА НАСТОЯЩОТО РЕШЕНИЕ:
Член 1
В рамките на общия бюджет на Европейския съюз за финансовата 2015 година Инструментът за гъвкавост се използва за осигуряването на 83 285 595 EUR под формата на бюджетни кредити за поети задължения по подфункция 1б.
Посочената сума се използва за допълване на финансирането на програмите по линия на структурните фондове за Кипър по подфункция 1б.
Плащанията, свързани с финансирането на структурните фондове за Кипър чрез Инструмента за гъвкавост през 2014 и 2015 г., ще бъдат на стойност 172 600 000 EUR за периода 2015-2018 г. Точният годишен размер на средствата ще бъде определен в проектобюджета за съответната година, представен от Комисията.
Член 2
Настоящото решение се публикува в Официален вестник на Европейския съюз.
Съставено в Страсбург на 17 декември 2014 година.